runetrust/blame-folketinget-dk huggingface dataset:
Astrid Krag (S), 2021-06-01:
Så jo, jeg er enig i, at der er en ulighedsdagsorden på spil, og jeg vil derfor også meget gerne være med til at drøfte, hvad vi kan gøre for at hjælpe de allermest udsatte borgere, som også er dem, der typisk vil være længst fra at klage og kræve deres ret, al den stund de ikke har ressourcerne til det.
Kim Mortensen (S), 2008-04-22:
Nu findes der jo rigtig mange almindeligt begavede mennesker, måske ikke helt på samme niveau som Dansk Folkepartis ordfører, men alligevel er der jo stærke kræfter i den danske fagbevægelse og hos arbejdsmarkedets parter generelt - alle dem, som man trods Dansk Folkepartis ordførers mindre agtelse trods alt kan sige ved, hvad de taler om.
Søren Pape Poulsen (KF), 2019-01-16:
Jeg kan så forstå, at boligforeningen i den konkrete sag ikke har henvendt sig til politiet vedrørende mulighed for opsætning af videoovervågning, men jeg forstår, at politiet er gået i dialog med boligforeningen, herunder om opsætning af videoovervågning.
Christian H. Hansen (DF), 2007-01-23:
Skal jeg forstå det på den måde, at hvis der nu kunne skabes et flertal her i Folketinget for, at man simpelt hen lavede en lov, der sagde: Transport til nærmeste slagteri, så er den ikke længere, så vil Det Konservative Folkeparti støtte op om sådan et forslag?
Kristian Jensen (V), 2007-10-11:
Det, som er vilkårene i lovforslaget her, er, at vi har lavet et lovforslag, der sikrer, at alle vil opleve en større indkomst i de kommende år end den, de har haft hidtil, fordi vi bruger det overskud, der kommer i Arbejdsmarkedsfonden, til at få sat skatten ned på arbejde.
Rasmus Nordqvist (ALT), 2016-04-29:
Før jeg sådan rigtig går i gang med min tale, vil jeg bare lige sige, at jeg faktisk synes, at det, vi oplever her i dag, er opløftende – den diskussion, vi har om det her forslag – for det viser mig, at vi alle sammen er rigtig optaget af vores demokrati og optaget af, hvordan vi holder demokratiet i live.
Britt Bager (KF), 2021-11-11:
Men for lige her til sidst at opsummere: Folketinget har allerede taget stilling til de problemer, der beskrives i punkt 2 og 3. Delen om en tydeliggørelse af hadforbrydelser i § 81, nr. 6, bakker vi op om, hvorimod vi ikke støtter den del, der omhandler § 266 b.
Ole Stavad (S), 2003-05-14:
Jeg mener sådan set, at det også ligger som en fornuftig varetagelse af hvervet som indenrigsminister at få signaleret til folk, man kender godt, også personligt, at hvis det er sådan, at de træffer en beslutning af den karakter, som man i aftes traf i Farum Byråd med et snævert flertal af ene gamle og nye Venstrefolk i Venstre, har det nogle konsekvenser, også set i forhold til, at de er langt ude over de forudsætninger, der var for dispensationen.
Mikkel Bjørn (DF), 2024-12-05:
Men hvis man insisterer på de her menneskers ret til at forlade centeret, selv om de er dømt for terror, voldtægt, bandekriminalitet, og jeg ved ikke hvad for andre forbrydelser, så insisterer man også på, at konsekvenserne af de her menneskers ret til at forlade centeret, er, at der kan blive begået kriminalitet uden for centeret.
Peter Skaarup (DF), 2008-01-16:
Vi taler om unge mennesker, for hvem det er blevet en kultur, en forsvarsmekanisme, at have en kniv med i byen, fordi man er bange for at blive angrebet af andre, og når man så får noget inden for vesten, alkohol eller stoffer, så er det, tingene går galt, og så bruger man måske kniven offensivt.
Martin Henriksen (DF), 2011-06-21:
Men jeg kunne godt tænke mig at høre, om ikke hr. Morten Østergaard har lyst til at sende en besked til tyskerne, for det må jo opfattes som et lidt uheldigt signal af hr. Morten Østergaard, at Tyskland agter at opstille bomme og skilte i forbindelse med Femernbro.
Troels Lund Poulsen (V), 2018-02-06:
Altså, først og fremmest synes jeg, man skal genlæse min besvarelse, hvor jeg meget fint siger, at i forhold til den måde, som man lavede den politiske aftale på, og den intention, der var, må man bare konstatere, at som loven er blevet opfattet på – og det kan være, fordi loven ikke har været godt nok beskrevet – er vi kommet i en situation, hvor fortolkningsrummet har været for stort.
Maja Panduro (S), 2013-05-14:
Men derfor er det jo også, at vi har lavet loven, som vi har, i dag, hvor vi har været enige om, at det skal være sådan, at den, som har størst behov for hjælp, også får den største hjælp, og at man altså, hvis man er enlig forsørger, får en hjælp, som man ikke får, hvis man er gift eller samlevende.
Mikkel Dencker (DF), 2002-04-18:
Dermed gennemhulles fuldstændig den påstand, som det store flertal i dette Folketing altid fremfører, når emnet diskuteres, og med held har fået flertallet i den danske befolkning til at tro på, nemlig at EU kun er et samarbejde mellem frie og suveræne stater.
Ole M. Nielsen (KRF), 2000-05-02:
Men så er mit næste spørgsmål: Mener hr. Jørn Jespersen alligevel ikke, at den usikkerhed er overdreven og forvrænget af en useriøs debat omkring fødevarekvaliteten, når man kan hidse den stemning om usikkerhed op, som selvfølgelig i et eller andet omfang er berettiget.
Mette Frederiksen (S), 2014-11-20:
Men jeg mener, at det er den rigtige vej at gå, fordi – som jeg også sagde det i min indledning i dag – vi i mine øjne stadig skal holde fast i, at lige så væsentligt det er at yde mennesker på flugt den beskyttelse, de både menneskeligt og internationalt har ret til, lige så vigtigt er det selvfølgelig at føre en asylpolitik, som vi kan få til at fungere i det danske samfund både på kort og lang sigt.
Per Dalgaard (DF), 2003-10-30:
L 24 vil gøre det endnu vanskeligere at anvende de undtagelser, der findes i den nuværende udlændingelov, nemlig at personen, det drejer sig om, ikke kan påberåbe sig, at handlingen, som han/hun er sigtet for, var en politisk handling. Der medtages nu en række henvisninger i L 24 til allerede vedtagne konventioner, hvori der står mere specifikt, hvad man definerer som terrorhandlinger.
Jeppe Kofod (S), 2005-06-02:
Vi havde en bred enighed i Folketinget om, at vi skulle give 1 pct. af BNI i udviklingsbistand, men den dag, de kom ind i regeringskontorerne, skar de voldsomt i bistanden, så vi foreløbig er nede på 0,84 pct. og hastigt på vej mod de 0,8 pct.
Sophie Løhde (V), 2024-01-24:
I øvrigt gennemførtes der så sent som i 2022 en evaluering af færgetilskudsordningerne, og den viser også, at tilskuddet til nedsættelse af færgetakster virker, og at ordningerne har bidraget til en positiv udvikling i bosætning og erhverv på vores øer.
Søren Gade (V), 2005-03-16:
Den konkrete sag, som fru Elsebeth Gerner Nielsen henviser til, må jeg også henvise til integrationsministeren, men jeg vil dog sige, at efter at der er blevet klaget, er der givet svar fra Udlændingestyrelsen til Julia Szép Andersen, og det er således, at i svaret meddeles hun, at Integrationsministeriet har besluttet, at klagen har opsættende virkning, således at hun kan opholde sig i Danmark, mens sagen behandles.
Villy Søvndal (SF), 1999-10-28:
Det her er et spørgsmål om at spare penge på de offentlige budgetter, og derfor foreslår man så dels en forhøjelse af normalbidraget på de 1.224 kr. om året, dels en nedsættelse af det særlige børnetilskud til forældre, der modtager folkepension eller førtidspension, og dels en forhøjelse af grænsen for modregning i restancer i børnefamilieydelsen. Ud over ros for, at det er ærlig snak, om man så må sige, synes jeg, det er svært at finde andre rosende bemærkninger om forslaget.
Elisabeth Arnold (RV), 1998-11-12:
Hvis hr. Bendt Bendtsen har nogen bud at give på det, så synes jeg, at han skal komme med dem, for han kan ikke på den ene side bebrejde forsamlingen her, at venstrefløjen får lov til at sætte dagsordenen, når han selv melder totalt udsolgt, læner sig tilbage med armene over kors og siger nej, Det Konservative Folkeparti vil ikke være med. Hvis man vil have noget undersøgt, som jeg mener der må være god grund til at Det Konservative Folkeparti også burde være interesseret i, så må man dog komme med nogle bud på, hvordan man kunne tænke sig sådan noget undersøgt. Luk armene op, siger jeg til hr. Bendt Bendtsen, og lad os få et bud på, hvad Det Konservative Folkeparti vil.
Karen Hækkerup (S), 2005-04-28:
Hvis man læser indenad i det beslutningsforslag fra Socialdemokraterne, som vi behandler i dag, så kan man se, at det ikke kun drejer sig om undersøgelse for de her livstruende sygdomme – det er en del af det, og jeg erkender, at det er vigtigt, at det bliver undersøgt – vi snakker også tandpleje, vi snakker skolesundhedstjeneste, vi snakker sundhedspleje og svangretilbud og andre tilbud om rådgivning, som ikke er indbefattet af L 79.
Vivi Kier (KF), 2008-11-13:
Jeg takker for svaret, og så vil jeg blot bede hr. Jonas Dahl om at bekræfte, at ministeren adskillige gange fra denne talerstol har lovet et udredningsarbejde, hvor vi går ind og kigger på hele takstsystemet, således at vi får nogle fair, gennemskuelige takster, som alle synes er forståelige og retfærdige.
Claus Larsen-Jensen (S), 2000-09-06:
Mener hr. Holger K. Nielsen ikke, at vi fortsat skal føre fastkurspolitik, have en aftale med Den Europæiske Centralbank, følge de beslutninger, de andre lande træffer, også på vores vegne, om penge- og rentepolitik? Og er det så ikke sådan, at det nej, hr. Holger K. Nielsen og SF arbejder så hårdt for, betyder, at forskellen bliver, at der ingen ændringer sker i det råderum, vi har politisk og økonomisk at operere inden for, men at vi til gengæld ikke får nogen som helst indflydelse på det; at det er et passivt euromedlemskab uden aktive indflydelsesmuligheder?
Naser Khader (RV), 2002-05-07:
Nok nedsætter man 80-års-fristen til 75 år, men det kan undre, at kulturministeren ikke i højere grad vil følge brugernes ønske om, at 80-års-fristen ændres til at omfatte enkeltoplysninger i stedet for at omfatte hele arkivenheder, en ordning, man med held praktiserer i USA.
Dennis Flydtkjær (DF), 2021-01-21:
For jeg kan forstå, at man ret hurtigt var ude på Facebook at sige, at det var hr. Lars Boje Mathiesen, der havde fået den ændring på veteranbiler igennem, og det må så betyde, at afgiftsstigningen også er noget, hr. Lars Boje Mathiesen har kæmpet for.
Pia Kristensen (DF), 2005-05-12:
Men vi har efter fremsættelsen af dette forslag fået flere henvendelser fra danske pensionister, der har bosat sig i Grønland, som har fortalt os, at de er i samme båd som den pågældende person, og at de har mistet ca. 2.500 kr. om måneden, da de blev sat på grønlandsk alderspension.
Margrethe Vestager (RV), 2011-11-16:
Det er det, jeg synes skal være omdrejningspunktet for den her diskussion, nemlig at vi, via forskellige kilder og jævnfør de diskussioner, som den daværende regering også havde, måske kan skabe noget aktivitet i vores samfund, som giver flere job til folk, som mangler det, og som gør, at borgerne får bedre skoler, bedre vuggestuer, bedre veje og bedre jernbaneskinner.
Søren Søndergaard (EL), 2002-02-26:
Her er masser af penge at tjene, og når man tænker på de profitter, som kan trækkes ud af sundhedsvæsenet i de lande, hvor det er overladt til den private foretagsomhed, er det da også helt oplagt, at det er en liberalistisk regerings idé at skabe bedre muligheder for privatisering af og give markedskræfterne frit spil i sundhedssektoren.
Marlene Ambo-Rasmussen (V), 2021-12-21:
Blandt de relevante aktører i Danmark, herunder Lægemiddelstyrelsen og de videnskabsetiske komitéer, er man allerede afklaret i forhold til ikrafttrædelsen pr. 31. januar 2022 og har derfor forberedt sig og omstillet sig til den nye ansøgningsproces.
Lise von Seelen (S), 2006-11-15:
Vi har en bunden opgave her, og der er ingen tvivl om, at hvis vi skal lykkes med den, er det utrolig vigtigt, at vi løser den klogt, og at vi hele tiden har et blik for, at vi skal have gjort den indsats på en meget mere kompetent og mere målrettet måde end den, vi kender til i dag.
Martin Henriksen (DF), 2007-05-15:
Det synes jeg der er god logik i, men pointen er bare, at når det foregår i det regi, som det foregår i, og vi ved, at mange af de partier og regeringer, der sidder ved forhandlingsbordet, grundlæggende er positive over for mere integration i EU-samarbejdet, så kan det blive brugt som en løftestang til noget andet, som vi ikke ønsker i Dansk Folkeparti.
Kim Andersen (V), 2011-01-13:
Men jeg må sige, at når hr. Simon Emil Ammitzbøll kan stille det spørgsmål, som han stiller her, ja, så er der jo brug for, at vi graver et spadestik dybere, og at vi også får fuldstændig klargjort, hvori liberaliseringen, som vi kan blive enige om at kalde det, rent faktisk ligger i lovforslaget, for jeg er ikke i tvivl om, at den er der; jeg er overbevist om, at den liberalisering og øgede adgang for offentlighed er til stede i det forslag.
Knud Erik Kirkegaard (KF), 2002-03-12:
Vi skal have overvejet, om der er sket svigt i kommunalbestyrelsen, vi skal have overvejet, om et mindretal i en kommunalbestyrelse skal have mulighed for at stille større krav om åbenhed, om at få alle oplysninger frem i de enkelte sager, som man behandler i en kommunalbestyrelse.
Jørn Dohrmann (DF), 2006-05-30:
Vi mener, at industrien er hårdt belastet i dag, og at det egentlig er den, der skal have en lettelse, men samtidig har vi også øje for, hvordan man kan få markedet sat i gang på området, hvordan man kan skabe udvikling og dermed videreføre nogle af bevillingerne på forskningsområdet for at få sat fokus på det.
Carsten Bach (LA), 2018-02-01:
Jeg har meget, meget stor tiltro til mine kollegaer i Miljø- og Fødevareudvalget, men jeg må i den her sammenhæng sige, at det er min opfattelse – og den kan så være mere eller mindre underbygget – at der absolut ingen er i Miljø- og Fødevareudvalget, der på et fagligt niveau ville kunne tage den her diskussion om, hvilken model der bruges, og hvordan den skal håndteres.
Bjarne Laustsen (S), 1999-04-20:
Vi har her at gøre med et område, som vi forsøger at få afdækket netop ved, at der er fire ministerier, der er involveret i det arbejde, og det er på den baggrund og det arbejde, at det skal klarlægge, hvor de regler og de regelsæt, der allerede i dag findes på området, ikke er dækkende, og hvad man mener, man kan gøre i forhold til det regelsæt, der allerede er.
Merete Scheelsbeck (KF), 2021-04-26:
Det, der bliver lagt op til, er, at regeringen skal komme med et forslag, og at vi jo så skal forhandle derfra, og så må vi jo også tage finansieringen der; de, der vil være med til at hæve koblingsprocenten, kan nok også være med til at finde pengene til det.
Pia Larsen (V), 2005-05-18:
Man skal jo aldrig sige aldrig, men jeg kan ikke på nogen måde forestille mig, at der skulle dukke nogen ting op, som ikke allerede har været drøftet, og jeg er sikker på, at vi også her i Folketinget ville have hørt om det fra Færøerne, hvis der var sådan nogle løse ender, som fru Line Barfod omtalte.
Morten Messerschmidt (DF), 2021-03-16:
Ikke generelt, men når der helt konkret på Kunstakademiet har vist sig at være et udtalt problem med folk, der øver en politisk indflydelse, som går ud over andres mulighed for at udtrykke sig kunstnerisk, så er det klart, at de ikke skal have et ledelsesmæssigt ansvar.
Christine Antorini (S), 2012-03-23:
Det sidste, som jeg vil nævne, er, at skal hele den her inklusionsopgave løses, forudsætter det, ud over at det er en forudsætning, at vi har en bred fælles politisk holdning her i Folketinget til, at det netop ikke handler om at spare, men om at give en bedre støtte til eleverne i den almindelige undervisning, også, at vi har et tæt samarbejde med organisationerne rundt om folkeskolen.
Anne Baastrup (SF), 2008-06-10:
Formanden for Folketingets Retsudvalg står nu her og meddeler, at hvis det er sådan, at Højesteret i givet fald vil gå imod Dansk Folkepartis opfattelse af, hvorvidt Hizb-ut-Tahrir er i strid med grundloven eller ej, må vi kigge på det.
Søren Søndergaard (EL), 2004-03-31:
med regeringen, men vi finder det som sagt naturligt og rigtigt, at hele Folketinget og alle folketingsmedlemmer får mulighed for at være med. Der kom jo mange forudsigelser fra Tingets talerstol dengang for 1 år siden, da et flertal besluttede at sende Danmark i krig sammen med George Bush.
Thomas Adelskov (S), 2002-02-05:
Men det er en helt anden sag, som har været vendt og drejet. Jeg vil gerne igen prøve at hive fat i: Det er jo sådan, at man ude på uddannelsesinstitutionerne - lad os nu bare blive ved handelsskolerne, som statsministeren jo i hvert fald kerer sig om - at handelsskolerne allerede nu skal til at lægge budget for det år, som starter i august måned, og der må det vel være en melding fra regeringen til skolerne om, hvad de kan forvente med næste års finanslov, som de skal budgettere efter.
Torben Hansen (S), 2004-02-26:
Friluftsrådet er endvidere betænkelig ved, i hvilket omfang den bemyndigelse, som tillægges ministeren, er tænkt udnyttet, det er vi da også, og Kirkeministeriet har betænkeligheder ved både vindmøller og kvæghold. Men samlet set er Socialdemokratiet positiv over for det her forslag.
Anne Grete Holmsgaard (SF), 2004-11-26:
Det eneste sted, hvor vi havde en lille snor, var på nettet og lagrene, altså på den del af nettet, der ikke ligger i Gastra A/S, som jo er udskilt, og som kommer med i Energi Danmark – punktum et øjeblik for den sag – men for resten af nettet.
Holger Graversen (S), 1998-12-09:
Men jeg vil godt nævne, at der var en besvarelse fra overlæge Jens Halkjær Kristensen på Rigshospitalet, som jeg blev opmærksom på ret sent, som antyder, at der også sker et misbrug af insulin, som altså skulle kunne højne sukkerindholdet i blodet og dermed give bedre kondition.
Kaare Dybvad Bek (S), 2024-06-04:
Det er sådan set det, jeg mener er en uholdbar parlamentarisk praksis for et parti, som jo i meget, meget store dele af danmarkshistorien har været i regering, og som jo bl.a. også var i regering på det konkrete tidspunkt, hvor man i regeringen sagde, at man kunne lave det her kriminalitetstjek, der går længere tilbage end det, Kriminalregisteret oplyser.
Line Barfod (EL), 2003-01-15:
Det er så beskedent et forslag, som man næsten kan tænke sig, at man prøver at sikre, at lægekonsulenter og kommuner følger de retningslinjer, der er fastsat. Det er mig fuldstændig uforståeligt, at der er nogen partier, der kan være imod et sådant forslag.
Benny Engelbrecht (S), 2015-01-28:
Som jeg allerede har svaret en af de tidligere spørgere, er det jo sådan, at vi hvert år i forbindelse med revision af konvergensprogrammet præcis ser på, hvordan den generelle økonomiske udfordring er, ændringer af positiv eller negativ karakter, herunder selvfølgelig også, hvad det betyder i forhold til olieprisen.
Rune Lund (EL), 2017-02-28:
Men der er jo forskel på, hvordan det er i dag, hvor anklagemyndigheden skal ud at bevise, at der var tale om trusler, at der var tale om vold – og tit involverer det jo også psykisk vold og trusler, som det kan være svært at bevise i forhold til decideret fysisk vold – og en situation, hvor man helt grundlæggende tager en vurdering af situationen som sådan og ovenikøbet også af det nøjagtige tidspunkt, hvor selve voldtægten blev gennemført.
Eigil Andersen (SF), 2008-12-03:
Forventer ministeren, at ministerens retningslinje om fire ansøgninger pr. uge medfører, at arbejdsgiverne får flere relevante jobansøgninger til faste job, når retningslinjen også omfatter arbejdsløse, der skal tiltræde et nyt job, f.eks. den 1. januar eller den 1. februar, og et stigende antal lønmodtagere, der er på såkaldt arbejdsfordeling hos deres arbejdsgiver, hvor de arbejder hver anden uge og er hjemsendt med dagpenge hver anden uge?
Søren Espersen (DF), 2005-05-03:
Vi er alle sammen enige om, at lige præcis i den situation, som er højspændt i Asien, hvor den til alle tider latente virus, nemlig de dårlige vibrationer mellem Japan og Kina, er brudt ud igen og er ved at kunne udvikle sig til det, der er værre, og hvor Kina på den mest gammeldags og chauvinistiske facon skyder trusler af mod det demokratiske Taiwan, vil det være misforstået og forkert at ophæve den våbenembargo, som var den selvfølgelige reaktion på nedkæmpningen for nogle år siden af fredelige demonstranter i Beijing.
Walter Christophersen (DF), 2005-05-19:
Sund og Bælt Holding holdes dog skadesløs, da Banedanmarks betaling øges tilsvarende, når A/S Storebæltsforbindelsen og A/S Øresundsforbindelsen overtager rollen som infrastrukturforvaltere med Banedanmark som operatør.
Lotte Rod (RV), 2013-02-07:
Når jeg spørger om det her, er det jo, fordi det giver god mening at have i baghovedet, om man ligesom har loven for de mange, der gør det på en rigtig god måde, og om man gør det her, fordi det nogle steder fungerer dårligt og man derfor burde sætte ind der, hvor problemet er.
Mattias Tesfaye (S), 2021-05-10:
Det fremgår af den aftale, vi har indgået om de nye hjemrejsesamtaler, at der indføres en ny dedikeret samtale til udlændinge med mere end 5 års lovligt ophold i Danmark, som har været på kontanthjælpslignende ydelser i mindst 18 ud af de seneste 36 måneder.
Karsten Lauritzen (V), 2009-05-28:
Det vil jeg bede hr. Jesper Petersen om at bekræfte, og så vil jeg spørge, om han har set det svar, som Skatteudvalget har givet på, hvilke konsekvenser det vil have for energiudgifterne, nemlig at det f.eks. vil betyde, at energiudgifterne over år vil stige med 8,4 mia. kr.
Mette Thiesen (DF), 2025-12-02:
Så kunne vi ikke lægge os et sted i midten og så sige, at vi sådan set går ind for, at man bidrager til, at man får løst de udfordringer, der er, men hvor vi ikke går ud ad et spor, hvor det ender som noget, George Orwell kunne have skrevet i sin fremragende bog »1984«?
Ida Auken (SF), 2008-04-01:
Der må jeg jo bare henvise til en artikel af en af vores fremmeste klimaforskere fra DMI, Eigil Kaas, i Berlingske Tidende så sent som i november måned: »Ifølge vejrmodeller ser det ud, som om at vi i de kommende årtier vil blive mere eksponerede for stormaktivitet fra Atlanterhavet i Nordvesteuropa, herunder i Danmark,« siger Eigil Kaas.
Marcus Knuth (KF), 2021-05-06:
Med al respekt og uden at være ekspert i fortiden og danmarkshistorien inden for politik når både Konservative og Venstre, i hvert fald så vidt jeg kan læse mig til, som udgangspunkt har været positive over for idéen om et udrejsecenter, men hele tiden har sagt, at det bare ikke er realistisk, i hvert fald ikke på den korte bane, giver det at bakke op om det juridiske grundlag da sig selv.
Per Clausen (EL), 2010-04-13:
Det vil altså sige, at man i første omgang går efter at løse problemerne for de mennesker, der kører i bil, og derefter vil man så løse problemerne for dem, der kører i tog, samtidig med at man siger, at man politisk går ind for, at væksten i fremtidens transport skal ligge inden for den kollektive trafik.
Pia Kjærsgaard (DF), 1999-03-19:
Altså vi har haft mange debatter her i Folketingssalen, hvor vi begge har været ordførere, og det, fru Dorte Bennedsen var oppe og sige, er jo bare for at gå op og sige et eller andet, selv om fru Dorte Bennedsen på det nærmeste måtte tvinge sig til at gå op og gå i argumentation med »sådan en som Pia Kjærsgaard«.
Lene Espersen (KF), 2008-05-23:
Jeg vil sige til hr. Per Clausen, at jeg blev spurgt om de politiske argumenter, og til det sagde jeg, at jeg mener, at det virker langt skrappere og hårdere at blive dømt for den straffelovsovertrædelse, som man vitterlig har begået, og som jo giver en straf i dag, og derudover blive dømt efter den nye paragraf, som regeringen foreslår bliver indsat, ifølge hvilken det er en strafskærpende omstændighed, at overtrædelsen er begået under tortur.
Peter Madsen (V), 2010-05-11:
Der er ingen tvivl om, at brandalarmer og røgalarmer er en god idé, men det virker bedst, når det er noget, som folk selv har taget initiativ til at sætte op, og derfor er vi rigtig glade for de kampagner, der har været ført gennem de senere år, om at sætte røgalarmer op.
Michael Aastrup Jensen (V), 2009-05-07:
Hvor mange gange er det, vi har haft en folkeafstemning, når der ikke har været grundlag for en overdragelse af suverænitet i henhold til grundlovens § 20, når vi ser bort fra den meget specielle situation vedrørende EF-pakken i 1980'erne, hvor der jo var et parlamentarisk flertal imod en ratifikation?